የቱርክ መንግስት ያሰራቸው ሰዎች ቁጥር ከ26 ሺህ በላይ ደርሷል 
50 ሺህ ሰዎች በመፈንቅለ መንግስቱ ተጠርጥረው ፓስፖርታቸውን ተነጥቀዋል  በቅርቡ ከከሸፈው የመፈንቅለ መንግስት ሙከራ ጋር በተያያዘ በዜጎቹ ላይ መረር ያለ እርምጃ መውሰዱን የቀጠለው የቱርክ መንግስት፣ያሰራቸው ሰዎች ቁጥር ከ26 ሺህ በላይ መድረሱን ዘ ኢንዲፔንደንት ዘገበ፡፡የአገሪቱን የፍትህ ሚኒስትር በኪር ቦዝዳግን ጠቅሶ ዘገባው እንዳለው፤ ከመፈንቅለ መንግስት ሙከራው ጋር በተያያዘ 16 ሺህ ሰዎች በመደበኛ ሁኔታ ታስረው ጉዳያቸው በፍርድ ቤት እየታየ ሲሆን ሌሎች 6 ሺህ ታሳሪዎችም ለፍርድ እንዲቀርቡ በሂደት ላይ ይገኛሉ፤8 ሺህ ያህል ታሳሪዎች ደግሞ ከእስር ቢፈቱም ምርመራ እየተደረገባቸው ነው፡፡ ሚኒስትሩ የቀሪዎቹን 4 ሺህ ያህል እስረኞች ጉዳይ በተመለከተ ያሉት ነገር እንደሌለ የጠቆመው ዘገባው፤ከመፈንቅለ መንግስቱ ጋር ንክኪ አላቸው ተብለው ከታሰሩት 26 ሺህ ያህል ሰዎች መካከል ወታደሮች፣ ፖሊሶች፣ የመንግስት ሰራተኞችና ሌሎች ግለሰቦች እንደሚገኙበትና በሺዎች የሚቆጠሩትም ከስራቸው መባረራቸውን አመልክቷል፡፡ የፕሬዚዳንት ኤርዶጋን መንግስት ከመፈንቅለ መንግስቱ ጋር በተያያዘ እየወሰደ ባለው እጅግ ከረር ያለ እርምጃ፣ ከ50 ሺህ በላይ የሚሆኑ ተጠርጣሪዎች ፓስፖርቶች መሰረዛቸውን፣ ጋዜጠኞችና ምሁራን መታሰራቸውን፣ ከ130 በላይ መገናኛ ብዙኃን መዘጋታቸውንም ዘገባው ገልጧል፡፡በቅርቡ በአገሪቱ መንግስት ላይ በተቃጣው የመፈንቅለ መንግስት ሙከራ፣ ከ246 በላይ ሰዎች ለሞት መዳረጋቸውንና ከ2 ሺህ በላይ የሚሆኑትም የመቁሰል አደጋ እንደደረሰባቸው ዘገባው አስታውሷል፡፡